**Utkast til PB ALLV301 H2020** *Pb2**Markus Bang*

*Walt Whitmans litterære selvbilde / Det amerikanske litterære selvbildet på 1800-tallet*

Amerikansk litteratur har siden Emerson og Whitman vært preget av et sterkt selvbilde og en individualistisk livsanskuelse. Alexis de Tocqueville skriver i “Om demokratiet i Amerika” fra 1835: “Americans acquire the habit of always considering themselves as standing alone, and they are apt to imagine that their whole destiny is in their hands”. I min masteroppgave vil jeg undersøke det amerikanske litterære selvbildet på 1800-tallet.

Motivasjonen for å skrive om dette temaet er i all hovedsak personlig bunnet. Jeg leste Thoreau og Hemingway som tenåring og har siden da vært interessert i amerikansk litteratur, og særlig i den sterke individualiteten som så ofte kommer til uttrykk hos de amerikanske forfatterne. Utover dette har den siste tidens uro i USA gjenopplivet min faglige interesse for amerikansk litteratur, og da særlig litteraturen på 1800-tallet. Det er mitt håp at jeg ved å undersøke den tidlige amerikanske litterære kanon vil forstå mer av hva som betinger den amerikanske tilstanden anno 2020.

Mitt utgangspunkt for denne undersøkelsen vil være Walt Whitmans “Song of Myself”, fra hans hovedverk *Leaves of Grass*. Jeg vil supplere min lesning av Whitman med tekster fra andre forfattere som levde og virket omtrent på samme tid, som Ralph Waldo Emersons og Henry David Thoreau.

“Song of Myself” er et dikt i fri verseform bestående av femtito seksjoner. Disse kan leses som enkeltstående dikt, men utgjør samlet et nett av motiver og bilder med tydelig tematisk sammenheng. Som tittelen tilsier kretser diktverket rundt dikterens selv, og åpner med den nå klassiske linjen: “I celebrate myself, and sing myself”. Linjens andre del var ikke med i diktets opprinnelige utgivelse fra 1855, men ble lagt til i senere omskrivninger. På grunn av Whitman-forskningens tendens til å forholde seg til diktets sisteutgave, vil jeg i masteroppgaven skrive med utgangspunkt i 1892-utgaven av “Song of Myself”.

“I celebrate myself, and sing myself”. Whitman åpner diktet med denne linjen i jambisk pentameter, som for å mane frem et minne av de episke klassikerne, før han forlater metrikken og går over til en mer frittflytende rytme: “And what I assume, you shall assume / For every atom belonging to me, as good belongs to you”. Dette er ett eksempel på Whitmans innsats for å løsrive seg fra tradisjonen. Han ønsker å forme et språk som skal romme alle motstridende aspekter ved personligheten hans. Gjennom diktet utvider Whitman sitt “jeg” til å romme ikke bare sin egen kropp og dens umiddelbare opplevelser, men til å være av samme materiale som alle mennesker, alle dyr og vesener, og til sist: hele kosmos. Diktet er dypt demokratisk, og revolusjonerende ikke bare i form og tone, men ved at det åpner det demokratiske for grupperinger som ellers ikke fikk innpass i den amerikanske idéen om likhet. Kvinner, svarte og urinnvånere taes alle opp i det jeg-et som fører ordet i “Song of Myself”.

Utover Whitman vil jeg supplere med essays av Emerson og utdrag fra Thoreau sine dagbøker. Av Emerson er det spesielt to essay jeg ser som relevante i denne sammenheng, “On Self-Reliance” og “The Over-Soul”. Videre vil jeg gjennom oppgaven referere hyppig til Alfred Kazins “An American Procession”, og noe av narrativet som tegnes opp her rundt Emerson, Whitman og Thoreau vil jeg nok adoptere. Utover dette vil D.H. Lawrences “Studies in Classic American Literature” være en nyttig kilde.

*Mulige problemstillinger*

Det gjenstår fortsatt en god del lesning før jeg kan lande på noen klar problemstilling, men dette er mine tanker så langt.

Det kunne vært interessant å se på hvordan Whitmans idé om individet slekter på Emersons idé om det samme. I “An American Procession” beskriver Kazin hvordan Emerson ville bryte med New Englands konservative religiøse praksis. Ved å gi slipp på religiøs dogmatisme kunne individet være sentrum for sin egen religiøsitet. Med utgangspunkt i Whitman og “Song of Myself” kunne jeg gjort en sammenlignende studie mellom Emerson, Whitman og Thoreau, og måten de forholder seg til idéen om et “selv” på.

En annen mulig vinkling er å se på Whitmans utvikling gjennom forfatterskapet. Jamfør en artikkel av Mark Lamberton, “Whitman’s Language of the Self”, hadde det vært interessant å spore utviklingen fra de tidlige utgavene av *Leaves of Grass* til den siste revisjonen i 1892, året Whitman dør. Som Lamberton påpeker gjennomgår den historiske Walt Whitman en språklig krise fra han først publiserer *Leaves of Grass* i 1855. Fra stålfast tro på sin egen evne til å fange seg selv og sine motstridende personlighetsdeler i en ny form for skrift, må Whitman resignert innse at språket aldri vil kunne speile fullstendig personlighetens skiftende natur. Lamberton trekker her inn Jacques Lacan og hans teorier rundt “den Andre” og særlig “Speilstadiet” for å forklare Whitmans romantiske prosjekt.

En siste mulig problemstilling er forholdet mellom selvet og konsumkultur. Da Whitman først publiserer *Leaves of Grass* har den industrielle revolusjonen for fullt nådd USA. Mary McAleer skriver i *The American Counterfeit* om moderniteten og om den voksende forbrukerkulturen i 1800-tallets USA. Særlig opptatt er hun av hvordan språkførselen som preger forbrukerkulturen, “The Language of Things”, informerer og påvirker språket man benytter for å beskrive seg selv, “The Language of Self”. Hun skriver om en “... personification of Objects, and the objectification of Persons”. Et av kapitlene i boken handler om Whitmans skildringer fra krigssykehusene under borgerkrigen, *Specimen Days*. Det kan godt hende at dette vil være en brukbar innfallsvinkel til også “Song of Myself”.